સેન્સેક્સ સતત ત્રીજા દિવસે ઘટ્યો હતો અને 108.68 પોઇન્ટ ઘટીને 34,903.81ની સપાટીએ બંધ રહ્યો હતો. નિફ્ટી પણ વધુ 35.35 પોઇન્ટ ઘટીને 10,593.15ના મથાળે બંધ હતી. જોકે, બેન્ચમાર્કની સરખામણીએ સ્મોલ કેપ શેરોમાં મોટું ધોવાણ થયું હતું. સેબીના એડિશનલ સર્વેલિયન્સ મેઝર (ASM)ની ગંભીર અસર જોવા મળી હતી અને આંકમાં 404 પોઇન્ટનું ગાબડું પડ્યું હતું. મિડ કેપ આંક પણ 188 પોઇન્ટ ઘટ્યો હતો. પીએનસી સ્ટોકના રસેશ મણીયારના જણાવ્યા પ્રમાણે, સેબીએ લીધેલા નવાં પગલાને કારણે જે પણ શેરો સર્વેલિયન્સના રડારમાં આવે કે તુરંત તેની પર આકરા અંકુશો આવી જાય છે. આને કારણે મ્યુચ્યુઅલ ફંડોને પણ સ્મોલ કેપ શેરોમાં રોકાણ કરતી વખતે વધુ સાવચેતી રાખવી પડતી હોવાથી ફંડો દ્વારા નબળું મેનેજમેન્ટ ધરાવતી કંપનીઓના શેરો હળવા થઈ રહ્યા છે. આની ગંભીર અસર સેન્ટીમેન્ટ પર થઈ છે. રોકાણકારોનો પોર્ટફોલિયોમાં છેલ્લા એક મહિનામાં 50-60 ટકા સુધીનું ધોવાણ થયું હોવાનું જોવાયું છે. આના પરથી કળી શકાશે કે રોકાણકારોની મૂડીમાં કેટલું મોટું ધોવાણ થયું છે. સામાન્ય રોકાણકારોની તો હિંમત જ તૂટી ગઈ છે એમ કહી શકાય.